Un copil de 2 ani, din localitatea Tudora, a dispărut în timp ce se afla cu familia într-o vizită la o cunoștință și este căutat acum de zeci de polițiști, jandarmi, pompieri și chiar și polițiști de frontieră, a anunțat purtătorul de cuvânt al Inspectoratului de Poliție Botoșani, Delia Nenișcu, duminică, potrivit Agerpres.
Reprezentanta IPJ Botoșani a spus despre copil că era cu familia într-o vizită la o cunoștință, dar a părăsit locuința respectiv, iar apropiații săi nu au reușit să îi dea de urmă.
Copilul dispărut, pe numele său Radu Ayan, are următoarele semnalmente: păr șaten închis, ochi căprui, ten măsliniu.
Era îmbrăcat cu o bluză de trening roșie cu dungi albe pe mâneci, pantaloni negri cu dungi laterale albe și adidași cu lumini la talpă.
"Rugăm cetăţenii care deţin informaţii cu privire la această persoană să apeleze 112 sau să se adreseze celei mai apropiate unităţi de poliţie. Deja au fost demarate căutări în zonă, la care participă poliţiştii de frontieră, pompieri, jandarmi şi voluntari", a declarat purtătorul de cuvânt al IPJ Botoșani, Delia Nenișcu.